De Wilhelm Wiget isch em 21. Märze 1885 z  Tegersche as Soo vom Primarschuelleerer Albert Wiget uf d Welt choo. Er isch z Herisau auufgwachse. Nochdem er s Gymi z Sanggale abgschlosse het, het er vo 1905 bis 1910 a de Universität Zöri bim Albert Bachma Germanistik studiert, denebet ono Anglistik und Psychologii. Uf Aaregig vom Albert Bachma hett er aafange im Toggeborg Sproochmaterial z sammle, um de Toggeborger Tielekt gnauer zerfasse. Nochem Studium isch er bis 1914 Redakter bim Schwizerische Idiotikon gsii und het wäred sinene Summerferi witters Material im Toggeborg gsammlet.